姚勉
问雁
家山已作一月疎，嘱雁为取秋风书。
雁飞竟去已几日，乃尔寂寂如何如。
晓霜雁声又东去，急起出门呼雁住。
前时嘱尔为寄书，汝今将书落何处。
雁言丈夫志非常，桑弧蓬矢示四方。
顾家安足就大事，底用屑屑悲故乡。
吁嗟来汝空中雁，黄耳犹能书往返。
飞奴解递丞相笺，鷾鸸亦传商妇简。
帛书自古倩汝传，诗人流咏知几年。
汝今何事倦来往，应我不如苏武贤。
雁言君拟乃如此，信史不知无此史。
当年当侍枉教欺，我亦安能书万里。
湖田漠漠多菰蒲，就食聊寄江南居。
书邮安得为人作，君欲觅书寻鲤鱼。